b'\n_START_ARTICLE_\nLockheed AC-130\n_START_SECTION_\nPembangunan\n_START_PARAGRAPH_\nPesawat C-130 Hercules telah dipilih untuk mengantikan pesawat AC-47 Spooky (Bahasa Melayu\xc2\xa0: Menakutkan atau Hembusan Si Naga Ajaib) semasa Perang Vietnam, disebabkan keupayaannya untuk membawa persenjataan berat, kuantiti yang lebih banyak, dan daya ketahanan yang tinggi. _NEWLINE_Pada tahun 1967, pesawat JC-130A 54-1626 Tentera Udara A.S telah dipilih untuk ditukarkan menjadi prototaip bagi pesawat bersenjata AC-130A. Pengubahsuaian ini disiapkan pada tahun yang sama di Pangkalan Tentera Udara Wright-Patterson, oleh Aeronautical Systems Division.  Teleskop malam pandangan terus dipasang di pintu hadapan, Pandangan Hadapan Infra Merah (FLIR) awal dipasang pada bahagian hadapan ruang tayar di sebelah kiri, dan meriam Gatling dilekapkan menghadap ke arah bawah dan buritan sepanjang bahagian kiri. Prototaip komputer kawalan tembakan analog telah dihasilkan oleh Komander Udara Tentera Udara Diraja British, Tom Pinkerton di Makmal Avionik, Tentera Udara A.S. Ujian penerbangan prototaip pesawat ini dilakukan di Pangkalan Tentera Udara Eglin, diikuti ujian dan ubahsuai yang lebih lanjut. Pada bulan September 1967, pesawat ini disahkan telah bersedia untuk ujian pertempuran dan telah diterbangkan ke Pangkalan Udara Nha Trang, Vietnam Selatan untuk melalui program ujian selama 90 hari. Berikutan kejayaan ini, beberapa unit tambahan pesawat AC-130A telah dibina dengan menggunakan peralatan yang serupa dan komputer analog versi pengeluaran. Pesawat bersenjata asal iaitu 54-1626 dipamerkan di Muzium Kebangsaan Tentera Udara A.S._NEWLINE_Pada waktu ini, pesawat AC-130 disokong oleh pesawat AC-119 Shadow Gunship III, yang mana tidak dapat menampung beban peperangan. Pada tahun 1970, tambahan sebanyak 12 buah pesawat AC-130A telah diperolehi di bawah projek "Pave Pronto". Tidak mengira apa pun nama projek, pesawat ini lebih dikenali sebagai nama panggilan skuadron Spectre.\n_START_SECTION_\nTingkat upaya\n_START_PARAGRAPH_\nSatu program baru telah bermula untuk menaik taraf persenjataan pada pesawat AC-130 yang sedang berada dalam perkhidmatan. Meriam 25 mm GAU-12/U dan 40 mm Bofors akan digantikan dengan 2 meriam Mk 44 Bushmaster II 30 mm. Pesawat pertama telah disiapkan dan telah menyambung perkhidmatannya manakala 3 buah lagi akan menyusul sebelum Disember 2007, proses naik taraf untuk kesemua pesawat akan dilengkapkan pada tahun 2010. Terdapat juga rancangan untuk menukar meriam howitzer M102 dengan mortar 120 mm suapan bawah, dan keupayaan standoff dengan menggunakan samada peluru berpandu AGM-114 Hellfire, Sistem Senjata Pembunuh Tepat Termaju (berdasarkan roket Hydra 70), atau bom luncuran Viper Strike._NEWLINE_Tentera Udara A.S memutuskan untuk menggunakan meriam Bushmaster II disebabkan oleh 2 alasan. Pertama, meriam Bofors 40 mm telah menjadi suatu kesulitan untuk diselenggara, dan kesukaran untuk mendapatkan alat ganti. Kedua, meriam 25 mm walaupun ia senjata yang berguna, kekurangan peluru dengan keupayaan semburan udara, dan keupayaannya yang tidak begitu baik disebabkan oleh tembakan yang berselerak. Oleh itu, pilihan untuk perolehan jenis peluru yang paling diinginkan adalah meriam 30 mm Bushmaster II adalah lebih mudah.'